text: РЕШЕНИЕ ЗА ИЗПЪЛНЕНИЕ (ЕС) 2015/356 НА СЪВЕТА
  от 2 март 2015 година
  за предоставяне на разрешение на Обединеното кралство да прилага диференцирани нива на данъчно облагане върху моторните горива в определени географски области в съответствие с член 19 от Директива 2003/96/ЕО
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19 от нея,
  като взе предвид предложението на Европейската комисия,
  като има предвид, че:
  (1)
  С писмо от 2 февруари 2014 г. Обединеното кралство поиска разрешение да приложи намалена акцизна ставка за газьола и безоловния бензин, доставяни като моторни горива за пътни превозни средства в съответствие с член 19 от Директива 2003/96/ЕО в географските райони, обхванати към датата на нотифицирането на настоящото решение от пощенски кодове: IV54 (Highland, Scotland), IV26 (Highland, Scotland), IV27 (Highland, Scotland), NE48 (Northumberland, England), PH41 (Highland, Scotland), KW12 (Highland, Scotland), PA80 (Argyll and Bute, Scotland), PH36 (Highland, Scotland), IV22 (Highland, Scotland), PA38 (Argyll and Bute, Scotland), PH23 (Highland, Scotland), PH19 (Highland, Scotland), IV21 (Highland, Scotland), LA17 (Cumbria, England), EX35 (Devon, England), IV14 (Highland, Scotland) и на географския район, обхванат към датата на нотифицирането на настоящото решение от от пощенския код на град Hawes (North Yorkshire, England). Обединеното кралство предостави допълнителна информация и пояснения на 3 юни и 17 септември 2014 г.
  (2)
  В тези области цените на газьола и безоловния бензин, доставяни като моторни горива за пътни превозни средства, са по-високи от средните цени в останалата част от територията на Обединеното кралство, което поставя местните потребители на гориво в неблагоприятно положение. Ценовата разлика произтича от допълнителните разходи на единица продукт, дължащи се на географското местоположение на посочените области, ниската гъстота на тяхното население и доставката на сравнително малки количества гориво.
  (3)
  Намалените данъчни ставки следва да надхвърлят минималните ставки, установени в член 7 от Директива 2003/96/ЕО.
  (4)
  Предвид изолирания характер на областите, за които се прилага, и умереното намаление на ставката, което само отчасти облекчава по-високите разходи в разглежданите географски райони, не се очаква мярката да предизвика движение за целите на снабдяването с гориво.
  (5)
  Следователно мярката е приемлива от гледна точка на нормалното функциониране на вътрешния пазар и необходимостта от осигуряване на лоялна конкуренция и е съвместима с политиките на Съюза в областта на здравеопазването, околната среда, енергетиката и транспорта.
  (6)
  Съгласно член 19, параграф 2 от Директива 2003/96/ЕО всяко разрешение, предоставено по този член, трябва да бъде строго ограничено във времето. С цел осигуряване на достатъчна степен на сигурност за съответните предприятия и потребители разрешението следва да се предостави за срок от шест години. За да не бъде нарушено обаче бъдещото общо развитие на съществуващата правна рамка, е подходящо да се предвиди, че ако Съветът, въз основа на член 113 от Договора за функциониране на Европейския съюз (ДФЕС), въведе изменена обща система за данъчно облагане на енергийните продукти, с която разрешението, дадено съгласно настоящото решение, не е съвместимо, срокът на действие на настоящото решение следва да изтече на датата, на която правилата на тази изменена система започнат да се прилагат.
  (7)
  Настоящото решение не засяга прилагането на правилата на Съюза относно държавните помощи,
  ПРИЕ НАСТОЯЩОТО РЕШЕНИЕ:
  Член 1
  1. На Обединеното кралство се дава разрешение да прилага намалени акцизни ставки за газьол и безоловен бензин, доставяни като моторни горива за пътни превозни средства в географските области, обхванати към датата на нотифиране на настоящото решение от пощенски кодове IV54 (Highland, Scotland), IV26 (Highland, Scotland), IV27 (Highland, Scotland), NE48 (Northumberland, England), PH41 (Highland, Scotland), KW12 (Highland, Scotland), PA80 (Argyll and Bute, Scotland), PH36 (Highland, Scotland), IV22 (Highland, Scotland), PA38 (Argyll and Bute, Scotland), PH23 (Highland, Scotland), PH19 (Highland, Scotland), IV21 (Highland, Scotland), LA17 (Cumbria, England), EX35 (Devon, England), IV14 (Highland, Scotland) и на географския район, обхванат към датата на нотифицирането на настоящото решение от пощенския код на град Hawes (North Yorkshire, England).
  За да се избегне свръхкомпенсацията, намалението спрямо стандартната национална ставка за данъчно облагане съответно за газьола или безоловния бензин не може да превишава допълнителните разходи за продажба на дребно в посочените географски области, сравнени със средните разходи при продажба на дребно в Обединеното кралство, и намалението не може да надхвърля 50 GBP (64 EUR) на 1 000 литра продукт.
  2. Намалените ставки съответстват на изискванията на Директива 2003/96/ЕО, и по-специално на минималните данъчни ставки, установени в член 7 от нея.
  Член 2
  Настоящото решение поражда действие в деня на нотифицирането му.
  Срокът на действието му изтича след шест години. Ако обаче Съветът, като действа въз основа на член 113 от ДФЕС, въведе изменена обща система за данъчно облагане на енергийните продукти, с която разрешението, дадено съгласно член 1 от настоящото решение, не е съвместимо, срокът на настоящото решение изтича на датата, на която правилата на тази изменена система започнат да се прилагат.
  Член 3
  Адресат на настоящото решение е Обединеното кралство Великобритания и Северна Ирландия.
  Съставено в Брюксел на 2 март 2015 година.